Balfour-plaasmoord: Verdagtes in hofLouis, Belinda en hul kinders. Foto: Facebook. Een van die verdagtes, ŉ 29-jarige man wat Dinsdag in hegtenis geneem is in verband met die moorde op die Smuts-egpare, het gister in die Balfour-landdroshof verskyn. Hy het op vier aanklagte van moord, die onwettige besit van ŉ vuurwapen en die besit van ŉ vermoedelik gesteelde voertuig verskyn. Die saak is tot 23 Februarie uitgestel. Gert Smuts (78), sy vrou, Paulina (71), hul seun Louis (47) en skoondogter Belinda (42) se liggame is Dinsdag gevind nadat hulle reeds Maandag vermoor is. Maroela Media het vroeër berig dat Cherize (18) en Marcel (21) op een dag hul ouers asook hul oupa en ouma verloor het. Die ander moordverdagte, ŉ 27-jarige man, is steeds onder polisiebewaking in die hospitaal en sal in die hof verskyn sodra hy ontslaan word. Die twee beweerde moordenaars is Mosambiekse burgers. Die twee verdagtes wat in hegtenis geneem is in verband met goedere wat tydens die moord gesteel is, is Nigeriese burgers. Die twee, onderskeidelik 20 en 30 jaar oud, het reeds Woensdag in die Balfour-landdroshof verskyn. Hul saak is tot 22 Februarie uitgestel en hulle bly in aanhouding. Die moordenaars het ŉ Toyota Prado gesteel en daarmee van die toneel gevlug. “Die verdagtes is by ŉ kuierplek in die dorp aangekeer. Hulle het glo vleis en drank gaan koop,” het Wouter Nel, voorsitter van die Balfour-boerevereniging, vroeër gesê. Maroela Media het vroeër berig die Toyota Prado is met behulp van ŉ Tracker-opsporingstelsel in Balfour gevind. “Toe polisiebeamptes die motor nader het die verdagtes op hulle losgebrand. Die polisie het teruggeskiet en een verdagte is gewond,” het sers. Gerald Sedibe, woordvoerder van die polisie, vroeër gesê.